## Odluka o izmjenama i dopunama Odluke o nadzornim izvještajima kreditnih institucija

### NN 68/2011 (17.6.2011.), Odluka o izmjenama i dopunama Odluke o nadzornim izvještajima kreditnih institucija

HRVATSKA NARODNA BANKA

1493

Na temelju članka 174. stavka 1. točke 2. Zakona o kreditnim institucijama (»Narodne novine«, br. 117/2008., 74/2009. i 153/2009.) i članka 43. stavka 2. točke 9. Zakona o Hrvatskoj narodnoj banci (»Narodne novine«, br. 75/2008.) guverner Hrvatske narodne banke donosi

ODLUKU

O IZMJENAMA I DOPUNAMA ODLUKE O NADZORNIM IZVJEŠTAJIMA KREDITNIH INSTITUCIJA

Članak 1.

U članku 3. Odluke o nadzornim izvještajima kreditnih institucija (»Narodne novine«, br. 35/2010., 81/2010. i 146/2010.) dodaje se stavak 5., koji glasi:

»Iznimno, izvještaj iz članka 7. stavka 1. točke 18. ove Odluke dostavlja se Hrvatskoj narodnoj banci u pismenom obliku i s potpisom ovlaštene osobe iz članka 6. ove Odluke.«

Članak 2.

U članku 7. stavku 1. iza točke 17. dodaje se točka 18., koja glasi:

»18. Izvještaj o sastavu grupe kreditnih institucija u RH (S1).«

Članak 3.

U članku 9. stavku 1. iza riječi »iz članka 7. stavka 1. točke 1. do 7.« stavlja se zarez i dodaju riječi »točke 12. i točke 13.«.

Članak 4.

U članku 10. stavku 2. iza riječi »iz članka 7. stavka 1. točke 1. do 7.« stavlja se zarez i dodaju riječi »točke 12. i točke 13.«.

Članak 5.

U članku 12. dodaju se stavci 5., 6., 7., 8. i 9., koji glase:

»(5) Kreditna institucija dužna je nadzorne izvještaje iz članka 7. stavka 1. točaka 12. i 13. ove Odluke prvi put sastaviti na konsolidiranoj osnovi prema stanju na dan 30. lipnja 2012.

(6) Kreditna institucija dužna je nadzorne izvještaje iz prethodnog stavka prema stanju na dan 30. lipnja 2012. (konsolidirani privremeni polugodišnji izvještaj) i prema stanju na dan 31. prosinca 2012. (revidirani konsolidirani izvještaj) sastaviti i dostaviti na način propisan Uputom za sastavljanje nadzornih izvještaja kreditnih institucija.

(7) Počevši od 30. lipnja 2013. nadzorni izvještaji iz stavka 5. ovog članka sastavljat će se u skladu s člankom 3. stavcima 1. i 2. ove Odluke.

(8) Nadzorni izvještaj iz članka 7. stavka 1. točke 18. ove Odluke kreditna institucija dužna je dostaviti do 31. siječnja tekuće godine prema stanju na dan 31. prosinca prethodne godine.

(9) Ako se tijekom godine promijene sastav i/ili odnosi unutar grupe kreditnih institucija ili cijele grupe, odnosno ako se promijene podaci dostavljeni Hrvatskoj narodnoj banci, kreditna institucija dužna je u roku od 30 dana od nastanka promjene Hrvatskoj narodnoj banci dostaviti izmijenjeni izvještaj iz članka 7. stavka 1. točke 18. ove Odluke.«

Članak 6.

U Uputi za sastavljanje nadzornih izvještaja kreditnih institucija iza točke 171. dodaje se naslov »3.18. Izvještaj o sastavu grupe kreditnih institucija u RH« i točke 171a., 171b., 171c. i 171d., koje glase:

»171a. Izvještaj o sastavu grupe kreditnih institucija u RH (u nastavku teksta: Izvještaj S1) sastavlja se na temelju članka 127. stavka 1. točke 6. i članka 295. pod 4. Zakona o kreditnim institucijama te članka 21. Odluke o superviziji grupe kreditnih institucija na konsolidiranoj osnovi.

171b. Izvještaj S1 sastoji se od sheme grupe i Tablice 18., koja se popunjava u skladu s ovom Uputom.

171c. Tablica 18. popunjava se ovisno o položaju subjekta u grupi: nadređena kreditna institucija odnosno nadređeni financijski holding, zatim subjekti koji čine grupu kreditnih institucija, subjekti koji su na temelju rješenja Hrvatske narodne banke isključeni iz grupe kreditnih institucija te, naposljetku, subjekti koji čine cijelu grupu i ne pripadaju grupi kreditnih institucija.

171d. Shema grupe predočuje odnos između nadređene kreditne institucije ili nadređenoga financijskog holdinga i svih subjekata koji čine grupu kreditnih institucija, cijelu grupu i subjekata koji su isključeni iz grupe kreditnih institucija. U shemi se prikazuju postotni udjeli nadređene kreditne institucije u temeljnom kapitalu subjekata odnosno opis oblika povezanosti ako se ona ostvaruje u oblicima opisanima u člancima 16., 18. i 23. Zakona o kreditnim institucijama.«

Članak 7.

U točki 174. iza riječi »za stanje na dan 30. lipnja 2010.« dodaju se riječi »te 30. lipnja 2011.«.

Članak 8.

Iza točke 174. dodaje se točka 174a., koja glasi:

»Izvještaji u tablicama 12. i 13. koji se odnose na konsolidirane privremene polugodišnje izvještaje (KP) za stanje na dan 30. lipnja 2012. i revidirane konsolidirane izvještaje za stanje na dan 31. prosinca 2012. dostavljaju se u rokovima predviđenima Odlukom o nadzornim izvještajima kreditnih institucija u obliku dokumenta u Excelu na e-adresu testni@hnb.hr.«

Članak 9.

Iza Tablice 17. dodaje se Tablica 18., koja glasi:

![](dodatni/415710.jpg)

Članak 10.

Ova Odluka stupa na snagu danom objave u »Narodnim novinama«.

Odl.br. 176-020/06-11/ŽR

Zagreb, 9. lipnja 2011.

Guverner
Hrvatske narodne banke
dr. sc. Željko Rohatinski, v. r.

Odluka, NN 68/2011-1493